
Долбоор 

Мамлекеттик (муниципалдык) сатып алууларды ишке ашырууда 
банк кепилдиктерин өз ара таануу жөнүндө
МАКУЛДАШУУ

Евразия экономикалык бирлигине мүчө мамлекеттер, мындан ары мүчө мамлекеттер деп аталуу менен, 
2014-жылдын 29-майындагы Евразия экономикалык бирлиги жөнүндө келишимдин (мындан ары – Келишим) жоболоруна негизденип, 
узак мөөнөттүү жана туруктуу негизде мамлекеттик (муниципалдык) сатып алуулар жаатында кызматташтыкты чыңдоого кызыкчылык билдирип,
потенциалдуу жеткирип берүүчүлөргө жана бир мүчө мамлекеттин аймагында катталган жөнөтүүчүлөргө башка мүчө мамлекетте өткөрүлүүчү мамлекеттик (муниципалдык) сатып алууларга катышууга тоскоолдуксуз жетүүнү камсыз кылууга умтулуп,
мүчө мамлекеттердин экономикалык кызыкчылыктарын эске алуу менен тең укуктуулук жана өз ара пайда принциптерине таянып,
мамлекеттик (муниципалдык) сатып алууларды ишке ашырууда буюртма берүүчүлөрдүн укуктарын тиешелүү түрдө коргоо зарылдыгын эске алып,
төмөнкүлөр жөнүндө макулдашышты: 

1-берене

Ушул Макулдашуунун максаттары үчүн төмөнкүлөрдү билдирүүчү түшүнүктөр колдонулат:
«банк кепилдиги» – мүчө мамлекеттин мыйзамдарында каралган бенефициардын мамлекеттик (муниципалдык) сатып алуулар чөйрөсүндөгү милдеттенмелерин камсыз кылуу үчүн принципалга мүчө мамлекеттин аймагында катталган кепил тарабынан берилген кепилдик (көз карандысыз кепилдик);
«бенефициар» – пайдасына банк кепилдиги берилген буюртма берүүчү;
«принципал» – потенциалдуу жеткирип берүүчү же банк кепилдиги берилген жеткирип берүүчү;
«банк кепилдиктеринин реестри» – бенефициардын мүчө мамлекетинин мамлекеттик (муниципалдык) сатып алуулар чөйрөсүндөгү мыйзамдарында каралган банк кепилдиктеринин берилгендиги тууралуу маалыматты камтыган бенефициардын мүчө мамлекетинин реестри.
Ушул Макулдашууда колдонулган башка түшүнүктөр Келишимде жана Бирликтин алкагындагы эл аралык келишимдерде аныкталган маанилерде колдонулат.

2-берене

Мамлекеттик (муниципалдык) сатып алуулардын максаттары үчүн принципалдын мүчө мамлекетинин аймагында катталган кепилдер тарабынан берилүүчү, башка мүчө мамлекеттин бенефициары тарабынан ишке ашырылуучу банк кепилдиктерин өз ара таанууну камсыз кылуу ушул Макулдашуунун предмети болуп саналат.
Ушул Макулдашуунун жоболорун эске алуу менен берилген банк кепилдиктери мамлекеттик (муниципалдык) сатып алууларды ишке ашырууда мүчө мамлекеттер тарабынан таанылат.
Ушул Макулдашуунун колдонулушу төмөнкүлөргө жайылтылбайт:
мүчө мамлекеттердин мыйзамдарына ылайык маалыматтары мамлекеттик сырды (мамлекеттик жашыруун сырды) түзгөн мамлекеттик (муниципалдык) сатып алууларга;
мүчө мамлекеттердин улуттук (борбордук) банктары тарабынан ишке ашырылуучу сатып алууларга.

3-берене

Принципалдын мүчө мамлекетинин аймагында катталган кепил ушул мүчө мамлекеттин мыйзамдарына ылайык банк болуп саналат жана төмөнкүдөй талаптарга шайкеш келүүгө тийиш:
принципалдын мүчө мамлекетинин мыйзамдарына ылайык кепилге карата колдонулуучу анын экономикалык кудуретсиздигинин (банкроттугунун) алдын алуу жана акыркы 6 ай ичинде финансылык абалын жакшыртуу (финансылык жактан чыңдоо) боюнча чаралардын жоктугу;
эгерде кредиттик рейтингдин болушу жөнүндө талап бенефициардын мүчө мамлекетинин мыйзамдарында каралган болсо, – бенефициардын мүчө мамлекетинин кредиттик рейтинг агенттиги тарабынан ыйгарылган кредиттик рейтингдин бар болушу, анын деңгээлине карата талап бенефициардын мүчө мамлекетинин мыйзамдарында каралган же Евразия экономикалык комиссиясынын (мындан ары – Комиссия) Кеңеши тарабынан бекитилген критерийлерге ылайык келиши.

4-берене

Принципалдын мүчө мамлекетинин аймагында катталган жана ушул Макулдашуунун 3-беренесинде белгиленген талаптарга шайкеш келүүчү кепил башка мүчө мамлекеттин бенефициарынын мамлекеттик (муниципалдык) сатып алууларына катышуу үчүн банк кепилдигин берүү максатында бенефициардын мүчө мамлекетинин кепилдеринин тизмегине (мындан ары – кепилдер тизмеги) киргизилүүгө тийиш, эгерде бенефициардын мүчө мамлекетинин мамлекеттик (муниципалдык) сатып алуулар чөйрөсүндөгү мыйзамдарында ушундай тизмекти түзүү каралган болсо.
Мамлекеттик (муниципалдык) сатып алуулар чөйрөсүндөгү бенефициардын мүчө мамлекеттин мыйзамдары менен кепилди кепилдердин тизмегине киргизүү максатында ушул Макулдашууда каралбаган кепилдиктерге карата талаптарды белгилөөгө жол берилбейт.
Кепилдер тизмегине киргизүү бенефициардын мүчө мамлекетинин ыйгарым укуктуу органы принципалдын мүчө мамлекетинин ыйгарым укуктуу органынан алган маалыматтын негизинде бенефициардын мүчө мамлекетинин мамлекеттик (муниципалдык) сатып алуулар чөйрөсүндөгү мыйзамдарында белгиленген тартипте ишке ашырылат. 
2. Кепил принципиалга мүчө мамлекеттин ыйгарым укуктуу органынын маалыматынын негизинде кепилдердин тизмегинен төмөнкү учурларда чыгарылат:
кепил ушул Макулдашуунун талаптарына шайкеш келбегенде; 
кепил кепилдер тизмегинен чыгаруу жөнүндө жазуу жүзүндөгү арызын бергенде.
3. Кепилди кепилдердин тизмегинен чыгаруу алар берген жана бенефициар кабыл алган банктык кепилдиктердин аракетин токтотпойт жана кепилди ушундай банктык кепилдиктер боюнча милдеттенмелерди аткарбагандыгы же талаптагыдай аткарбагандыгы үчүн жоопкерчиликтен бошотпойт.
4. Аталган маалыматтын курамы жана аны менен алмашуу тартиби Комиссиянын Кеңеши тарабынан аныкталат.

5-берене

Банк кепилдигинин формасы жана мазмуну бенефициардын мүчө мамлекетинин мыйзамдарынын талаптарына шайкеш келүүгө тийиш. Банк кепилдиги бенефициардын мүчө мамлекетинин мамлекеттик (муниципалдык) сатып алуулар чөйрөсүндөгү мыйзамдарында белгиленген тартипте банк кепилдиктеринин реестрине киргизилүүгө тийиш (эгерде ушундай мыйзамда аталган реестрди түзүү каралса).
Бенефициардын кепилге банк кепилдиги боюнча талаптарды бериши, аны кепилдин карап чыгышы менен байланышкан мамилелерге карата бенефициардын мүчө мамлекетинин мыйзамдары колдонулат.

6-берене

Бенефициар менен кепилдин, ошондой эле бенефициар менен принципалдын ортосундагы талаш-тартыштар жана пикир келишпестиктер бенефициардын мүчө мамлекетинин мыйзамдарына ылайык бенефициардын катталган жери боюнча сот тартибинде каралат.

7-берене
Мүчө мамлекеттер ушул Макулдашууну ишке ашыруу үчүн жооптуу ыйгарым укуктуу органдарды аныктайт, ал жөнүндө ушул Макулдашуунун күчүнө кириши үчүн зарыл болгон ички мамлекеттик жол-жоболордун аткарылгандыгы тууралуу кабарлоо менен бир убакта маалымдашат.

8-берене

Мүчө мамлекеттер кепилдер тизмегин жана мүчө мамлекеттин банк кепилдиктери реестрин түзүү жана (же) жүргүзүү жана (же) модернизациялоого байланышкан чыгымдарды өз алдынча көтөрүшөт.

9-берене

Мүчө мамлекеттердин өз ара макулдашуусу боюнча ушул Макулдашууга өзгөртүүлөр киргизилиши мүмкүн, алар өзүнчө протоколдор менен таризделет жана ушул Макулдашуунун ажырагыс бөлүгү болуп саналат.

10-берене

Ушул Макулдашууну чечмелөө жана (же) колдонуу менен байланышкан талаш-тартыштар Келишимде аныкталган тартипте чечилет.
Ушул Макулдашуу Евразия экономикалык бирлигинин алкагында түзүлгөн эл аралык келишим болуп саналат жана Евразия экономикалык бирлигинин укугуна кирет.
Ушул Макулдашуу дипломатиялык каналдар аркылуу депозитарий тарабынан ушул Макулдашуунун күчүнө кириши үчүн зарыл болгон мамлекеттик ички жол-жоболорду мүчө мамлекеттер тарабынан аткарылгандыгы жөнүндө жазуу жүзүндөгү акыркы билдирүү алынган датадан тартып күчүнө кирет.
20___-жылдын «____» ________________ _______________ шаарында орус тилинде бир түп нускада түзүлдү.
Ушул Макулдашуунун түп нускасы Евразия экономикалык комиссиясында сакталат, ал ушул Макулдашуунун депозитарийи болуп саналат, ар бир мүчө мамлекетке анын күбөлөндүрүлгөн көчүрмөсү жөнөтүлөт.

